## Naredba o sprječavanju širenja i suzbijanja smrdljive snijeti - Tilletia spp.

### NN 85/2000 (1.9.2000.), Naredba o sprječavanju širenja i suzbijanja smrdljive snijeti - Tilletia spp.

# MINISTARSTVO POLJOPRIVREDE I ŠUMARSTVA

1780
Na temelju članka 12. stavka 1. točke 1., 2., 3., 4., 5. i 12. Zakona o zaštiti bilja ("Narodne novine", broj 10/94), ministar poljoprivrede i šumarstva donosi

## NAREDBU

### O SPRJEČAVANJU ŠIRENJA I SUZBIJANJU SMRDLJIVE SNIJETI - Tilletia spp.

Članak 1.

Radi sprječavanja širenja i suzbijanja smrdljive snijeti Tilletia spp., posjednici bilja dužni su zrno zaraženog bilja uništiti.
Uništit će se zrno zaraženog bilja koje ne udovoljava uvjetima propisanim Pravilnikom o kvaliteti žita, mlinarskih i pekarskih proizvoda, tjestenina i brzo smrznutih tijesta ("Narodne novine", broj 53/91.)
ili Pravilnikom o kakvoći stočne hrane ("Narodne novine", broj 26/98., 120/98. i 55/99.).
Posjednik bilja dužan je izvijestiti županijskog inspektora zaštite bilja o rezultatima laboratorijske analize zaraženog zrna. Mjerodavna je analiza laboratorija ovlaštenih za ispitivanje kakvoće žitarica, odnosno
kakvoće stočne hrane.

Članak 2.

Uništavanje će se provoditi zakopavanjem zrna zaraženog bilja u tlo, s tim da sloj zemlje iznad zaraženog bilja bude najmanje 1 m debljine.
Županijski ured nadležan za poslove zaštite bilja dužan je odrediti mjesta (dva do tri), neobradivog zemljišta, gdje će se obaviti zakopavanje zaraženog bilja i organizirati sve poslove u svezi provođenja ove
Naredbe.
Zakopavanje se provodi pod nadzorom inspektora zaštite bilja, koji zapisnički utvrđuje masu zaraženog bilja, pojedinačno za svakog posjednika bilja prilikom uništavanja.

Članak 3.

Biljke domaćini smrdljive snijeti osim pšenice su raž, ječam, triticale, te trave iz rodova Aegilops, Agropyron, Arrhenatherum, Bromus, Dactylis, Festuca, Lolium i Poa.

Članak 4.

Posjednici zaraženog bilja i vlasnici sredstava rada dužni su nakon žetve usjeva za koji se organoleptički utvrdi ili posumnja na zarazu sa smrdljivom snijeti, dekontaminirati kombajne, prikolice,
clevatore i druga sredstva rada.
Dekontaminacija se obavlja na mjestu žetve ili mjestu određenom za zakopavanje zaraženog bilja, prije prelaska na drugu parcelu.
Prijevozna sredstva u kojima se prevozi zaraženo bilje na uništenje, dekontaminiraju se na mjestu gdje se zakopava zaraženo bilje.
Dekontaminacija se mora provesti prema uputama inspektora zaštite bilja.

Članak 5.

Zabranjuje se u narednih tri godine sjetva pšenice i drugih domaćina smrdljive snijeti iz članka 3. ove Naredbe, na površinama na kojima je utvrđena zaraza smrdljivom snijeti.

Članak 6.

Za sjetvu pšenice i drugih domaćina smrdljive snijeti iz članka 3. ove Naredbe, obvezna je uporaba deklariranog sjemena i čuvanje deklaracije sa ambalaže svakog originalnog pakiranja sjemena,
najmanje jednu godinu.

Članak 7.

Posjednik bilja snosi troškove zakopavanja zaraženog bilja, prijevoza do mjesta zakopavanja i troškove laboratorijske analize.
Posjednik bilja nema pravo na naknadu za uništeno zaraženo bilje.

Članak 8.

Stupanjem na snagu ove Naredbe prestaje važiti Naredba o sprječavanju širenja i suzbijanju smrdljive snijeti - Tilletia spp. ("Narodne novine", broj 55/99).

Članak 9.

Ova Naredba stupa na snagu danom objave u "Narodnim novinama".
Klasa: 011-02/00-1/91
Urbroj: 525-02-00-1
Zagreb, 31. kolovoza 2000.

Ministar
mr. Božidar Pankretić, v. r.

Naredba, NN 85/2000-1780
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)